Vilkdalginiai
Vilkdalginiai (Iridaceae) – lelijainių (Liliopsida) klasės lelijažiedžių (Liliidae) poklasio augalų šeima. Daugiamečiai žoliniai augalai su šliaužiančiais arba gumbiškais šakniastiebiais, rečiau su svogūnais. Lapai kalavijiški, statūs. Žiedynas varpos arba šluotelės pavidalo. Vaisius – tribriaunė dėžutė. Sėklos rutuliškos. Šeimoje yra apie 60 genčių ir daugiau kaip 1000 rūšių, paplitusių daugiausia tropikuose ir subtropikuose. Lietuvoje savaime auga 4 rūšys, priklausančios 2 gentims. Labai daug rūšių yra dekoratyvinių, auginamų darželiuose (krokai, kardeliai).